Diari Oficial de la Generalitat Valenciana


Sumari del DOGV 4473, del 03-04-2003 (2003/3904)

DECRET 27/2003, d'1 d'abril, del Consell de la Generalitat, regulador de les Normes Sanitàries que han de regir per als Establiments No Sanitaris dedicats a Pràctiques d'Estètica.
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2003/04/01/27/dof/vci/html**

### Dades del document

Número de DOGV
:   4473

Data del DOGV
:   03-04-2003

Secció del DOGV
:   I. DISPOSICIONS GENERALS

Número del document
:   2003/3904


Data del document
:   01-04-2003

Organisme emissor
:   Conselleria de Sanitat

Tipus de document
:   Decret

Descriptors 

:   * perruqueria i bellesa
    * legislació sanitària
    * legislació
    * control sanitari
    * comercialització

DECRET 27/2003, d'1 d'abril, del Consell de la Generalitat, regulador de les Normes Sanitàries que han de regir per als Establiments No Sanitaris dedicats a Pràctiques d'Estètica. [2003/X3904]
  
Les pràctiques d'estètica corporal han adquirit un gran auge entre la població tant masculina com femenina de totes les edats i s'ha produït una proliferació d'establiments d'estes característiques. La introducció de tècniques i d'aparells molt variats en les activitats que es duen a terme en estes pràctiques pot comportar riscs per a la salut, especialment si no les fa personal amb la formació i amb els mitjans i les condicions higièniques adequades.
  
Per tant, es considera necessari determinar les normes sanitàries que han de complir els responsables d'estos establiments, a fi d'evitar els riscs esmentats.
  
El Consell de la Generalitat, a proposta de la Conselleria de Sanitat, ha decidit establir les normes sanitàries per a les pràctiques estètiques en centres no sanitaris de la Comunitat Valenciana en funció de les competències que en matèria sanitària li conferixen l'Estatut d'Autonomia, l'article 43 de la Constitució Espanyola, que reconeix el dret de tots els ciutadans a la protecció de la salut, i la Llei 14/1986, de 25 d'abril, General de Sanitat, que regula la intervenció, tant pública com privada, de les activitats que directament o indirectament puguen tindre conseqüències negatives sobre la salut.
  
Es dicta, doncs, la present norma en desplegament del que disposa l'article 24 de la Llei 14/1986, de 25 d'abril, General de Sanitat, i fent ús de les competències compreses en l'article 38 de la Llei Orgànica 5/1982, d'Estatut d'Autonomia de la Comunitat Valenciana, a proposta del conseller de Sanitat, conforme amb el Consell Jurídic Consultiu de la Comunitat Valenciana, de conformitat amb el que establixen l'article 2.5 de la Llei 10/1994, de 19 de desembre, de creació d'este òrgan, i l'article 73 de la seua reglamentació, aprovada pel Decret 138/1996, de 16 de juliol, i després de la deliberació del Consell de la Generalitat, en la reunió del dia 1 d'abril de 2003,
  
DECRETE
  
CAPÍTOL I
  
Objecte, àmbit d'aplicació i definicions
  
Article 1. Objecte i àmbit d'aplicació
  
El present decret té per objecte establir les normes sanitàries que han de complir els establiments no sanitaris dedicats a pràctiques estètiques i també les mesures higièniques sanitàries bàsiques que hauran d'observar els professionals que en facen, i el treball dels quals tinga lloc en l'àmbit de la Comunitat Valenciana.
  
Article 2. Definicions
  
Pel que fa a este decret s'entén per:
  
1. Pràctiques estètiques: les activitats dels professionals que presten servicis d'atencions corporals per a l'embelliment dels seus clients.
  
2. Establiments d'estètica: són els centres que presten al públic, amb finalitats no sanitàries, un servici d'atencions corporals per a l'embelliment dels seus clients.
  
Queden excloses d'este decret les pràctiques considerades procediments mèdics, com ara implantacions i infiltracions o qualsevol tractament de pell que excedisca la capa còrnia (excepte depilació elèctrica i micropigmentació), que han de ser fetes exclusivament en centres sanitaris autoritzats.
  
CAPÍTOL II
  
Els establiments, els utensilis i els materials de treball
  
Article 3. Condicions dels establiments
  
Els establiments a què es referix la present norma hauran de tindre les característiques següents:
  
1. Els locals i les instal·lacions on es facen les pràctiques que regula este decret han de garantir la prevenció de riscs sanitaris. Per a això, el disseny i els materials del local s'han de trobar en bones condicions i han de permetre una neteja i desinfecció correctes en el sòl, els sostres i les parets.
  
2. Les dependències dedicades a les pràctiques objecte de la present regulació han de ser d'ús exclusiu per a l'atenció dels clients. Així mateix, disposaran d'àrees específiques de treball quan pel tipus d'activitat es requerisca preservar la intimitat de la persona. En estes àrees, es disposarà de bona ventilació i il·luminació. Comptaran amb lavabo d'aigua sanitària freda i calenta, dispensador de sabó i eixugador de mans elèctric o tovalles d'un sol ús.
  
3. La sala on es facen les activitats serà de dimensions adequades per a la disposició correcta dels aparells necessaris i per al confort dels clients.
  
4. Els locals hauran de disposar d'espai adequat per a les activitats de desinfecció, esterilització i emmagatzematge del material desinfectat i estèril, fora de l'àrea de treball i de les zones utilitzades pel públic. En el cas de no disposar de les instal·lacions i els materials apropiats per a l'esterilització i envasament de material estèril, s'haurà de recórrer a empreses correctament autoritzades per a esta funció.
  
5. El mobiliari estarà en bones condicions i serà de neteja fàcil. Els elements metàl·lics de les instal·lacions hauran de ser de materials resistents a l'oxidació.
  
6. No estarà permés menjar, ni tampoc l'entrada o permanència d'animals en l'àrea de treball.
  
7. Hauran de comptar amb lavabos per a ús exclusiu dels usuaris, amb dispensador de sabó i eixugadors de mans elèctric o tovalles d'un sol ús.
  
8. Les instal·lacions per a ús dels treballadors s'ajustaran al que disposen el Reial Decret 486/1997, de 14 d'abril, que establix les disposicions mínimes de seguretat i salut en els llocs de treball, i el Reial Decret 664/1997, de 12 de maig, sobre la protecció dels treballadors contra riscs relacionats amb l'exposició a agents biològics durant el treball, així com les guies tècniques de desplegament corresponents.
  
9. Les instal·lacions no estables en les quals, amb motiu de fires, congressos o altres esdeveniments semblants, es facen activitats d'estètica, hauran de complir, així mateix, les condicions sanitàries equivalents a les que establix este decret.
  
Article 4. Llocs d'emmagatzematge
  
El magatzematge dels productes, materials i instruments de treball es farà convenientment en un lloc net i sec, i d'acord amb els requeriments de llum, temperatura, càrrega tèrmica i higiene que tinguen. El material estèril haurà d'emmagatzemar-se en contenidors o recipients tancats.
  
Article 5. Condicions d'ús dels utensilis i materials
  
1. Tots els utensilis i materials emprats en la pràctica professional susceptibles d'entrar en contacte amb les persones han d'estar nets, desinfectats i en bon estat de conservació.
  
2. Els dispositius destinats directament a travessar la pell, les mucoses, o que puguen accidentalment perforar-les, hauran de ser sempre estèrils i d'un sol ús, i han d'estar envasats i segellats per a garantir-ne l'esterilitat.
  
3. Els dispositius que no siguen d'un sol ús han de llavar-se, esterilitzar-se o desinfectar-se, segons l'ús per al qual estiguen destinats. Els utensilis tallants que no siguen d'un sol ús han d'esterilitzar-se. Els mecanismes de desinfecció i esterilització s'hauran de dur a terme segons les recomanacions que recull l'annex I.
  
4. Qualsevol objecte o superfície tacada amb sang haurà de ser netejat i desinfectat de manera adequada.
  
5. Els instruments de rasurar i afaitar han de ser d'un sol ús.
  
6. Els accessoris dels aparells emprats en les tècniques d'estètica, que entren en contacte directe amb les persones hauran d'estar nets, desinfectats o esterilitzats després de cada aplicació.
  
Article 6. Requisits dels aparells
  
1. El que disposa esta norma s'aplicarà sense perjuí del que establixen el Reial Decret 7/1998, de 8 de gener, relatiu a les exigències de seguretat del material elèctric destinat a ser utilitzat en determinats límits de tensió, i les disposicions que el despleguen, i el Reial Decret 444/1994, d'11 de març, pel qual s'establixen els procediments d'avaluació de la conformitat i els requisits de protecció relatius a compatibilitat electromagnètica dels equips, sistemes i instal·lacions, i les seues modificacions posteriors.
  
2. Els responsables dels establiments d'estètica, persones físiques o jurídiques titulars dels centres, seran els encarregats de complir les normes establides pel fabricant per a garantir el funcionament correcte, i hauran de ser igualment respectades les normes establides per a la utilització dels aparells. Els centres disposaran d'un registre i d'un manual actualitzat de manteniment dels equips, que haurà d'estar a disposició de l'autoritat competent.
  
3.Tots els establiments que presten al públic servicis de bronzejament mitjançant l'ús d'aparells equipats d'emissors ultraviolats hauran de complir el Reial Decret 1002/2002, de 27 de setembre, pel qual es regula la venda i utilització d'aparells de bronzejament mitjançant radiacions ultraviolades.
  
4. Els establiments no sanitaris que disposen d'aparells de feix de làser per a ús cosmètic hauran de complir les normes establides pel fabricant i no utilitzar cap dispositiu addicional que concentre l'energia a un nivell superior a l'establit en l'homologació industrial de l'equip.
  
Durant les sessions, serà obligatori l'ús d'ulleres homologades de protecció tant per al professional que aplica la tècnica com per al client, a fi d'evitar reflexos que afecten la retina.
  
Serà obligatori advertir els clients dels riscs i de les precaucions prèvies o posteriors que han de seguir després de l'aplicació de la tècnica.
  
Article 7. Normes que s'apliquen als aparells, dispositius i productes cosmètics
  
1. Per al que preveu esta norma, els aparells, dispositius i productes utilitzats estaran sotmesos al que disposa el Reial Decret 414/1996, d'1 de març, pel qual es regulen els productes sanitaris.
  
Els productes cosmètics que s'utilitzen hauran de complir el que establix el Reial Decret 1599/1997, que regula els productes cosmètics.
  
Article 8. Locals que facen pràctiques de tatuatge, micropigmentació o pírcing
  
Tots els establiments que facen tècniques de micropigmentació o maquillatge permanent hauran de complir les condicions establides pel Decret 83/2002, de 23 de maig, del Consell de la Generalitat, que establix les normes que regixen la pràctica del tatuatge, la micropigmentació, el pírcing i altres tècniques semblants, així com els requisits per a l'autorització i el funcionament dels establiments on es practiquen estes tècniques.
  
Article 9. Fulls de reclamació
  
Els establiments a què es referix la present norma disposaran de fulls de reclamacions a disposició dels clients, amb la diligència de l'autoritat competent, d'acord amb el Decret 77/1994, de 12 d'abril, del Consell de la Generalitat, que regula els fulls de reclamacions dels consumidors i usuaris.
  
CAPÍTOL III
  
Titularitat de l'establiment i professionals dedicats
  
a les pràctiques d'estètica.
  
Article 10. Responsabilitat dels titulars
  
Els titulars dels establiments d'estètica seran responsables de les pràctiques i activitats que s'hi facen i també del fet que es porten a terme amb les condicions correctes d'higiene, seguretat i manteniment dels locals, instal·lacions, equip i instrumental previstes en este decret.
  
Article 11. Qualificació dels professionals
  
Els professionals que facen activitats d'estètica hauran de disposar d'un nivell de coneixements suficients per a fer la prevenció efectiva dels riscs per a la salut associats a les seues pràctiques. Per a això hauran de tindre les titulacions corresponents de Formació Professional específica, títols equivalents, i es consideren com a això els que legalment habiliten per a l'exercici d'esta activitat, o bé haver superat els cursos específics homologats per la Conselleria de Sanitat.
  
CAPÍTOL IV
  
Higiene i protecció personal
  
Article 12. Mesures de precaució i higiene
  
Els professionals aplicaran les precaucions necessàries per a previndre infeccions, observant les mesures següents:
  
1. Llavada de mans a l'iniciar i finalitzar l'activitat, i també sempre que haja sigut interrompuda. En el cas de la depilació elèctrica, la micropigmentació i el maquillatge permanent, la llavada de mans haurà de fer-se amb sabó antisèptic.
  
2. Utilització de guants d'un sol ús quan l'activitat ho requerisca. Quan el professional tinga lesions en la pell, haurà de cobrir-les amb un apòsit impermeable o abstindre's de fer activitats en contacte directe amb els clients.
  
3. Els objectes tallants i punxants que puguen estar contaminats amb sang o qualsevol altre fluid orgànic es manejaran i rebutjaran de manera adequada per a previndre accidents.
  
CAPÍTOL V
  
Gestió de residus
  
Article 13. Emmagatzematge i eliminació de residus
  
Els materials tallants i punxants amb possible contaminació biològica, quan siguen rebutjats, tindran tractament de residus tipus III, i hauran d'emmagatzemar-se i eliminar-se d'acord amb el que disposa el Decret 240/1994, de 22 de novembre, del Consell de la Generalitat, que aprova el Reglament Regulador de la Gestió dels Residus Sanitaris.
  
CAPÍTOL VI
  
Inspecció i control sanitari
  
Article 14. Facultats d'inspecció sanitària
  
La Inspecció Sanitària de la Conselleria de Sanitat, sense perjuí de les competències recollides en la legislació autonòmica d'ordenació sanitària, així com en la municipal (Llei 7/1985, de Bases de Règim Local, de 2 d'abril) podrà sol·licitar tota la informació i documentació que estime oportuna i considere rellevant per a verificar el compliment de les normes sanitàries establides en este decret.
  
CAPÍTOL VII
  
Infraccions i sancions
  
Article 15 . Infraccions, sancions i procediment sancionador
  
Sense perjuí de les responsabilitats que pogueren derivar-se en altres àmbits d'actuació, s'aplicaran a la present disposició les infraccions i sancions previstes en el capítol sisé del títol I de la Llei 14/1986, de 25 d'abril, General de Sanitat.
  
DISPOSICIÓ TRANSITÒRIA
  
Termini d'adaptació dels locals i establiments d'estètica existents a l'entrada en vigor del decret.
  
Aquells establiments de nova obertura i per als que es troben ja en funcionament es concedix un termini de sis mesos perquè s'adapten a la present disposició.
  
DISPOSICIÓ DEROGATÒRIA. Clàusula derogatòria
  
Queden derogades totes les disposicions de rang igual o inferior que s'oposen i resulten incompatibles amb el que disposa este decret.
  
DISPOSICIONS FINALS
  
Primera. Desplegament reglamentari
  
El conseller de Sanitat aprovarà totes les altres disposicions que siguen necessàries per al desplegament i l'aplicació d'este decret.
  
Segona. Competències d'altres administracions
  
El que establix el present reglament s'entén sense perjuí de les competències relatives a altres administracions.
  
Tercera. Entrada en vigor
  
El present decret entrarà en vigor l'endemà de la publicació en el Diari Oficial de la Generalitat Valenciana per als establiments de nova obertura.
  
València, 1 d'abril de 2003
  
El president de la Generalitat,
  
JOSÉ LUIS OLIVAS MARTÍNEZ
  
El conseller de Sanitat,
  
SERAFÍN CASTELLANO GÓMEZ
  
ANNEX I
  
Mètodes de desinfecció i esterilització
  
1. Mètodes de desinfecció.
  
Els mètodes de desinfecció hauran de ser utilitzats per als articles que entren en contacte amb la pell intacta.
  
Es consideren adequats els productes següents:
  
- per a superfícies metàl·liques i instrumental: clorhexidina, aldehids o qualsevol altre desinfectant reconegut.
  
- per a altres superfícies: hipoclorit sòdic a l'1%.
  
2. Mètodes d'esterilització
  
Els mètodes d'esterilització hauran de ser utilitzats per als dispositius que travessen la pell o facen contacte amb el sistema vascular.


Còpia Permalink ELI